इस बड़े नेता ने पीएम मोदी को 'ब्लैकमेलर' कहा, बताया- कांग्रेस ने क्यों नहीं किया कई दलों से गठबंधन  
कहा- कांग्रेस ने आप और ममता बनर्जी से गठबंधन नहीं किया
आंबेडकर ने कहा- यह प्रधानमंत्री नरेंद्र मोदी का कामकाज तरीका है
महाराष्ट्र में अकोला और सोलापुर से चुनाव लड़ रहे हैं प्रकाश आंबेडकर
महाराष्ट्र के दलित नेता प्रकाश आंबेडकर (Prakash Ambedkar) ने पीएम नरेंद्र मोदी (PM Narendra Modi) पर गंभीर आरोप लगाया है. इसके अलावा उन्होंने लोकसभा चुनाव में कांग्रेस (Congress) के देश के कई राज्यों में अन्य दलों से गठबंधन न करने को लेकर भी सवाल उठाए हैं. उन्होंने जहां पीएम मोदी को 'ब्लैकमेलर' (blackmailer) कहा है वहीं कांग्रेस के ब्लैकमेल होने की बात कही है. चुनाव आयोग के खिलाफ टिप्पणी करने के लिए दलित नेता प्रकाश आंबेडकर  पर मामला दर्ज किए जाने के एक दिन बाद शुक्रवार को उन्होंने प्रधानमंत्री नरेंद्र मोदी  पर ब्लैकमेलर होने का आरोप लगाया है.
महाराष्ट्र के अकोला में एक चुनावी रैली को संबोधित करते हुए आंबेडकर (Prakash Ambedkar) ने आरोप लगाया कि मोदी (PM Modi) ने यूपीए (UPA) अध्यक्ष सोनिया गांधी (Sonia Gandhi) और उनकी पार्टी को ब्लैकमेल करते हुए कहा कि अगर वह अपने दामाद रॉबर्ट वाड्रा (Robert Vadra) को जेल नहीं भेजना चाहती हैं तो उन्हें अन्य दलों से गठबंधन नहीं करना चाहिए.
उन्होंने दावा किया, ‘‘क्या कोई मुझे बता सकता है कि कांग्रेस ने देशभर में किसी अन्य दल से गठबंधन क्यों नहीं किया? मोदी (PM Modi) ने शर्त रखी थी कि अगर कांग्रेस (Congress) चाहती है कि रॉबर्ट वाड्रा (Robert Vadra) जेल नहीं जाएं तो उसे किसी अन्य दल से गठबंधन नहीं करना चाहिए.''
आंबेडकर ने आरोप लगाए, ‘‘इसलिए कांग्रेस ने किसी अन्य दल से गठबंधन नहीं किया. मोदी ब्लैकमेलर हैं. वह सोनिया गांधी एवं अन्य के साथ ब्लैकमेल कर रहे हैं.'' उन्होंने कहा, ‘‘यह कामकाज के मोदी का तरीका है कि कांग्रेस ने दिल्ली में आम आदमी पार्टी और पश्चिम बंगाल में ममता बनर्जी के साथ गठबंधन नहीं किया.''

बाबा साहेब आंबेडकर के पौत्र आंबेडकर आगामी लोकसभा चुनाव महाराष्ट्र में अकोला और सोलापुर से वंचित बहुजन अगादी के उम्मीदवार के तौर पर लड़ रहे हैं. आंबेडकर आगामी लोकसभा चुनावों में गठबंधन के लिए कांग्रेस-राकांपा के साथ वार्ता कर रहे थे लेकिन इस सिलसिले में वार्ता किसी निर्णय पर नहीं पहुंची.
(इनपुट भाषा से)